|  |
| --- |
| Bolig- og PlanstyrelsenSendt pr. mail til udviklingsomraader@erst.dk |

|  |
| --- |
| Plan og Byg |
| Dato: | XX. juni 2021 |
| Sagsb.: | emn |
| Sagsnr.: | 19-6267A |
| Dir.tlf.: | 72 36 48 38 |
| E-mail: | emn@holb.dk |

# Høringssvar til forslag til landsplandirektiv for udviklingsområder

Holbæk Kommune har i mail af 17. juni 2021 modtaget forslag til landsplandirektiv for udviklingsområder indenfor kystnærhedszonen.

Det fremgår af materialet, at Holbæk Kommunes ansøgning om udviklingsområde ved Hørby på Tuse Næs ikke er medtaget i forslaget til landsplandirektiv, og det fremgår kortfattet, at området ikke er medtaget af hensyn til særlige landskabsinteresser.

Holbæk Kommune vil med dette høringssvar opfordre styrelsen til at genoverveje vurderingen af området på Tuse Næs. Det er Holbæk Kommunes opfattelse, at området lever op til de krav, der fremgår af Vejledningen om udviklingsområder, der blev udarbejdet af Erhvervsstyrelsen i 2017.

Der henvises i den forbindelse særligt til, at:

* Området er udpeget i kommunens planstrategi 2019
* Afstanden fra kysten til området er ca. 600 meter, og området ligger derfor ikke helt ude ved kysten, som anbefalet i Vejledningen
* Området er ikke omfattet af særlige landskabs-, natur- eller miljøinteresser i kommuneplanen
* Området ligger i tilknytning til Hørby
* Udvikling af området vil kunne bidrage til vækst og skabelse af jobmuligheder – i overensstemmelse med hensigten bag den politiske aftale om ”Danmark i Bedre Balance” fra 2016

Det skal desuden bemærkes, at ønsket om et udviklingsområde er støttet af en lokalt bredt repræsenteret borgergruppe på Tuse Næs.

Det er således Holbæk Kommunes vurdering, at det ansøgte område opfylder kravene til at blive udpeget som udviklingsområde, og styrelsen opfordres derfor til at genoverveje Holbæk Kommunes ansøgning om at få området på Tuse Næs udlagt som udviklingsområde.

Med venlig hilsen

Christina Krzyrosiak Hansen

Borgmester